tttarun/llama2_hindi huggingface dataset:
भारत में पेट्रोलियम संसाधनों के वितरण पर टिप्पणी लिखें।
उत्तर :
पेट्रोलियम ऊर्जा का एक गैर-नवीकरणीय संसाधन है। वाहनों के बढ़ते प्रयोग तथा औद्योगिकीकरण के कारण वर्तमान में पेट्रोलियम ऊर्जा के एक महत्त्वपूर्ण साधन के रूप में उभरा है। पेट्रोलियम  मुख्यतः टर्शियरी काल की अवसादी चट्टानों में पाया जाता है।  ये चट्टानें भारत के लगभग 40% भागों में पाई जाती हैं।  इसके अलावा विशाल समुद्र तट का होना भी पेट्रोलियम संसाधनों की दृष्टि से अत्यंत महत्त्वपूर्ण है। भारत में पेट्रोलियम संसाधन के वितरण को निम्नलिखित रूप से देखा जा सकता है-
असम तथा अन्य पूर्वोत्तर राज्यों के ब्रह्मपुत्र घाटी का प्रदेश पेट्रोलियम संसाधनों की दृष्टि से महत्त्वपूर्ण है आजादी तक असम   का डिगबोई क्षेत्र पेट्रोलियम  का एकमात्र प्रमुख उत्पादक क्षेत्र था। इसके अलावा असम के नाहरकटिया तथा मोरन क्षेत्र भी पेट्रोलियम के महत्त्वपूर्ण उत्पादक हैं। 
पश्चिमी तट पर गुजरात में अंकलेश्वर, कालोल, मेहसाणा नवागांव तथा कोसंबा  पेट्रोलियम संसाधनों की दृष्टि से महत्त्वपूर्ण हैं। इसके अलावा मुंबई से 107 किलोमीटर दूर अवस्थित मुंबई हाई का अपतटीय क्षेत्र भी 1976 के बाद पेट्रोलियम पदार्थों के प्रमुख उत्पादक स्थल के रूप में उभरा है।
इसके अलावा पूर्वी तट पर कृष्णा, गोदावरी कथा कावेरी नदियों के  बेसिन भी पेट्रोलियम पदार्थों की दृष्टि से अत्यंत धनी प्रदेश हैं।
 इस चित्र के माध्यम से पेट्रोलियम पदार्थों के वितरण को देखा जा सकता है-

भारत में पेट्रोलियम पदार्थों के भंडार बड़ी मात्रा में होने की संभावना है, किंतु इनका उचित दोहन अभी तक नहीं हो पाया है इस कारण से भारत को बड़ी मात्रा में पेट्रोलियम पदार्थों का आयात करना पड़ता है। वैज्ञानिक तथा नवीनतम तकनीक के प्रयोग से भारत में पेट्रोलियम पदार्थों से संबंधित अन्य स्थलों से इनका उत्पादन किया जा सकता है और विदेशी निर्भरता को कम किया जा सकता है।
1930 के दशक को भारतीय स्वतंत्रता संग्राम की दृष्टि से अत्यंत महत्त्वपूर्ण काल माना गया है। इस दशक में उभरी हुई नई प्रवृत्तियों को बताते हुए उनके महत्त्व की चर्चा करें।
उत्तर :
उत्तर की रूपरेखा:
1930 के दशक के काल का संक्षिप्त परिचय दें।
इस काल में उभरने वाली प्रमुख प्रवृत्तियों को बताएँ।
यह बताएँ कि उन प्रवृत्तियों ने किस प्रकार स्वतंत्रता संघर्ष को प्रभावित किया।
निष्कर्ष
1930 के बाद का समय भारतीय स्वतंत्रता की दृष्टि से अत्यंत महत्त्वपूर्ण काल था। इस दौरान स्वतंत्रता आंदोलन में कई संदर्भों में परिवर्तन देखने को मिले जिसने आज़ादी की लड़ाई को एक नई दिशा प्रदान की। इसे निम्नलिखित बिंदुओं के माध्यम से समझा जा सकता है:
इस काल में राजनेताओं ने राजनीतिक परिपक्वता का परिचय दिया। कॅान्ग्रेस ने भी अपनी रणनीति में परिवर्तन किया और राजनीतिक भिक्षावृत्ति को त्याग कर स्वतंत्रता प्राप्ति के लिये शांतिपूर्ण एवं वैध साधनों को इस्तेमाल करने की कोशिश की। इसके लिये धरना, सामूहिक हड़ताल, विरोध प्रदर्शन आदि के माध्यम से साइमन कमीशन, पब्लिक सेफ्टी बिल आदि का मुखर विरोध किया।
इस दशक में सबसे प्रमुख प्रवृत्ति भारतीय स्वतंत्रता आंदोलन में व्यापक जन भागीदारी के रूप में देखने को मिली। इसका प्रमुख कारण महात्मा गांधी की सक्रिय भागीदारी थी। पूर्व के असहयोग और खिलाफत आंदोलन ने इस संदर्भ में महत्त्वपूर्ण भूमिका निभाई थी। साथ ही स्वतंत्रता संग्राम जो  पहले पंजाब, बंबई और बंगाल तक सीमित था, अब इसका विस्तार लगभग संपूर्ण देश में हो गया।
इस समय भारतीय स्वतंत्रता संग्राम में क्रांतिकारी आंदोलन की एक नई प्रवृत्ति उभरी। असहयोग आंदोलन की अचानक वापसी और राष्ट्रवादी रणनीति के विकल्प की तलाश में ऐसे उभार हुए फलस्वरूप काकोरी षड्यंत्र और लाहौर षड्यंत्र जैसी घटनाएँ इसी के परिणाम थे।
महत्त्व:
उपर्युक्त प्रवृत्तियों ने सवतंत्रता आंदोलन को एक नई दिशा और ऊर्जा प्रदान की। हिंदू-मुस्लिम एकता, किसानों और श्रमिक वर्ग की आज़ादी की लड़ाई में सक्रिय भागीदारी, नेहरु रिपोर्ट जैसी राजनीतिक जागरुकता और समाजवादी विचारधारा का उदय आदि कई ऐसे सकारात्मक पक्ष सामने आए। इसके अतिरिक्त दिल्ली प्रस्ताव, राजनीति में पृथक प्रतिनिधित्व की मांग और पाकिस्तान की मांग आदि ऐसे कई नकारात्मक पक्ष भी देखने को मिले।
निष्कर्षतः इस काल की प्रवृत्तियों ने जिस निष्क्रिय प्रतिरोध को जन्म दिया, वही आगे चलकर स्वतंत्रता संघर्ष का आधार बना।
भूमंडलीकरण से आप क्या समझते हैं? भारतीय समाज को इसने किस प्रकार प्रभावित किया है ? चर्चा करें।
उत्तर :
उत्तर  की रूपरेखा:
भूमंडलीकरण को संक्षेप में समझाएँ। 
भारतीय समाज पर भूमंडलीकरण के  प्रभावों  को  बताएँ।
 भूमंडलीकरण एक परिघटना न होकर एक ‘प्रक्रिया’ है, जो क्रमशः एवं चरणबद्ध तरीके से वैश्विक समुदाय को एकीकृत करने का प्रयास कर रही है। यह प्रक्रिया उतनी ही पुरानी है, जितनी मानव सभ्यता। हालांकि संकल्पना के रूप में शब्द की चर्चा विश्व युद्ध के  बाद के काल में हुई,  लेकिन सिंधु घाटी सभ्यता एवं सुमेरियाई सभ्यता के बीच व्यापारिक संबंध इसकी प्राचीनता की ओर इशारा करते हैं।
आधुनिक समय में संकल्पना 1960 के दशक से चर्चा में आए जब कैनेडियाई साहित्य के आलोचक मार्शल लोहान ने वैश्विक ग्राम शब्द को लोकप्रिय बनाया था। तकनीक के बढ़ने के साथ ही यह प्रक्रिया और तीव्र होती गई,  लेकिन  शीत युद्ध के माहौल ने इसकी रफ्तार मंद रखी। 1991 में  सोवियत  संघ  के विघटन तथा भारतीय अर्थव्यवस्था के  खुलेने से  प्रक्रिया तो तीव्र हुई  ही, भारत भी  इस वैश्विक ग्राम का एक महत्त्वपूर्ण सदस्य बन गया।
चूँकि, प्रभावित करना एवं होना वैश्वीकरण की अनिवार्य प्रवृत्ति है। अतः भारतीय में समाज, अर्थव्यवस्था राजनीति इत्यादि के सभी हिस्से को इसने गंभीरता से प्रभावित किया। इसके कुछ प्रभाव सकारात्मक रहे तो कुछ नकारात्मक भी रहे। वैश्वीकरण के  सामाजिक प्रभाव सबसे अधिक प्रभावी एवं स्थायी हैं।  इसके प्रभावों को निम्नलिखित   बिंदुओं के  माध्यम से समझा जा सकता है।
भूमंडलीकरण ने  संस्कृति को काफी गहरे रूप में प्रभावित किया है। इसके प्रभाव से भारत में वेश-भूषा,  खान-पान, संगीत, भाषा, विचार आदि क्षेत्रों में कई परिवर्तन देखने को मिलते हैं। वेशभूषा के संदर्भ में सर्वाधिक प्रभाव महिलाओं व पुरुषों के पहनावे को लेकर दिखता है। महिलाओं में जहाँ चुस्त कपड़े  पहनने का प्रचलन  बढ़ा है,  वही पुरुषों में कोट पेंट एवं टाई पहनने  का प्रचलन दिखता है।
भूमंडलीकरण के कारण भाषा कई प्रकार से प्रभावित हुई है।  एक ओर  भूमंडलीकरण ने भाषा को तकनीकी रूप से समृद्ध किया है। वहीं दूसरी ओर मातृभाषा पर विदेशी भाषाओं का  प्रभाव भी दिखाई पड़ता है।
साहित्य के क्षेत्र में भूमंडलीकरण ने पूंजीवादी मानसिकता  की  अहमियत बढ़ा दी है और पारंपरिक नैतिकतावादी साहित्य जो तुलनात्मक दृष्टि से कम उत्पादक होने के कारण उपेक्षित होने लगे हैं।  इसके अतिरिक्त भारतीय बाजारों में विभिन्न  विदेशी भाषाओं  के साहित्य भी देखने को मिल रहा हैं।
संगीत के क्षेत्र में भूमंडलीकरण ने भारतीय शास्त्रीय संगीत  एवं लोक संगीत की लोकप्रियता को कुछ हद तक कम किया है और पॉप आदि के नाम पर कोलाहल और शराबा का  नया बाजार  बढ़ा  है।
इस तरह यह कहा जा सकता है कि भूमंडलीकरण ने भारतीय समाज को कई रूपों में प्रभावित किया है जिसका प्रभाव भारतीय समाज में स्पष्ट रूप से देखने को मिल रहा है।
भारत की ऊर्जा ज़रूरतों को पूरा करने में सौर ऊर्जा अग्रणी भूमिका निभा सकती है। भारत में उपलब्ध भौगोलिक दशाओं के संदर्भ में इस कथन की व्याख्या कीजिए।
उत्तर :
उत्तर की रूपरेखा:
उक्त कथन की संक्षेप में संबंधित विषय के आलोक में चर्चा करें।
भारतीय भौगोलिक परिस्थितियों के मद्देनज़र सौर ऊर्जा महत्त्व पर चर्चा करें।
ऊर्जा सुरक्षा के दृष्टिकोण से सौर ऊर्जा सभी स्रोतों में सबसे सुरक्षित स्रोत है। यह प्रचुरता में उपलब्ध है। सैद्धांतिक दृष्टि से, कुल आपतित सौर ऊर्जा का छोटा सा अंश भी समूचे देश की ऊर्जा की आवश्यकताओं को पूरा कर सकता है।
यद्यपि, आज की स्थिति में कोयला आधारित विद्युत उत्पादन बिजली का सबसे सस्ता स्रोत है। भविष्य का परिदृश्य बताता है कि यह स्थिति बदल सकती है क्योंकि ऊर्जा की मांग में वृद्धि के कारण देश अब आयातित कोयले की ओर बढ़ रहा है। बिजली की कीमत अंतर्राष्ट्रीय बाजार में कोयले की उपलब्धता और आयात संबंधी संरचना के विकास की लागत पर भी निर्भर करेगी। साथ ही पर्यावरणीय क्षरण की लागत कोयले के खनन को भी प्रभावित करती है और इससे कच्चे माल के मूल्य में वृद्धि होगी। जहाँ तक डीजल आधारित विद्युत उपयोग का प्रश्न है, उसकी कीमत 15 रुपये प्रति यूनिट तक है और प्रदूषणकारी भी है। 
इस परिस्थिति में सौर ऊर्जा का उपयोग आवश्यक भी है और व्यावहारिक रूप से संभव भी। भारत एक ऊष्णकटिबंधीय देश है, जहां सूर्य का प्रकाश प्रतिदिन अधिक समय तक और ज्यादा तीव्रता के साथ उपलब्ध रहता है। अतः भावी ऊर्जा स्रोत के रूप में सौर ऊर्जा की व्यापक संभावनाएँ हैं। प्रतिवर्ष करीब 5000 ट्रिलियन के.डब्ल्यू.एच. (किलोवाट प्रति घंटा) सौर ऊर्जा भारत के भू-क्षेत्र को प्राप्त होती है। भारत में सौर ऊर्जा की क्षमता वाले राज्य- आंध्र प्रदेश, बिहार, गुजरात, हरियाणा, कर्नाटक, केरल, मध्य प्रदेश, महाराष्ट्र, ओडिशा, पंजाब, राजस्थान, उत्तर प्रदेश, पश्चिम बंगाल, तमिलनाडु हैं। भारत के अधिकांश भाग में एक वर्ष में 250-300 धूप निकलने वाले दिनों सहित प्रतिदिन प्रति वर्गमीटर 4-7 किलोवाट/घंटे का सौर विकिरण प्राप्त होता है। देश में 30-50 मेगावाट/ प्रतिवर्ग किलोमीटर छायारहित खुला क्षेत्र होने के बावजूद उपलब्ध क्षमता की तुलना में देश में सौर ऊर्जा का दोहन काफी कम (31-5-2014 की स्थिति के अनुसार 2647 मेगावाट) है।
अतः जैविक ईंधनों के प्रदूषणकारी चरित्र एवं स्वच्छ ऊर्जा तकनीक के प्रोत्साहन की वैश्विक पहल के संदर्भ में सरकार ने 2022 तक एक लाख मेगावाट सौर ऊर्जा उत्पादन का लक्ष्य निर्धारित किया है। इसके अलावा भारत की पहल पर सौर उर्जा की दृष्टि से अनुकूल कर्क रेखा तथा मकर रेखा के मध्य के देशों के द्वारा सौर उर्जा के क्षेत्र में अनुसंधान के लिये अंतराष्ट्रीय सौर गठबंधन का निर्माण भी किया गया है। 
स्पष्ट है कि भारत की भगौलिक स्थिति सौर उर्जा के अत्यंत अनुकूल है और भारत की उर्जा संबंधी जरूरतों को पूरा करने में सौर उर्जा महत्त्वपूर्ण भूमिका का निर्वाह कर सकती है।
कामकाजी महिलाओं की मुख्य समस्याओं पर संक्षिप्त टिप्पणी करें।
उत्तर :
उत्तर की रूपरेखा:
कामकाजी महिलाओं कि प्रमुख चुनौतियाँ
समाधान
कामकाजी महिलाओं को दोहरी चुनौती का सामना करना पड़ता है- घरेलू एवं बाह्य। अर्थात् उन्हें अपने घर-परिवार, रिश्ते-नाते के साथ-साथ ऑफिस सबको ठीक से चलाना पड़ता है और इन सबमें प्रमुख है दोनों के बीच संतुलन, क्योंकि किसी एक पक्ष को गलती से भी इग्नोर करने पर जीवन की गाड़ी डगमगाने लगती है।
आजादी के बाद नारी शिक्षा की स्थिति में सुधार के कारण उच्च मध्यवर्गीय के साथ-साथ आम शहरी मध्यवर्गीय परिवारों की नारियाँ भी शिक्षित हुई और उन्होंने अपने पैरों पर खड़े होने की कोशिश की। कई महिलाओं ने उसमें सफलता भी प्राप्त की, लेकिन पितृवादी सोच हमेशा उनके आड़े आती है, जो उनकी परेशानियों का कारण बनती है। घर के बाहर की समस्या ऑफिस में अभी भी पुरुषों की तुलना में महिलाओं की संख्या कम। फलतः वे पूरी तरह से सहज नहीं हो पाती हैं।
ऑफिस में ‘सेक्सुअल हरासमेंट’ का डर।
अपने सहकर्मी से पर्याप्त सम्मान नहीं मिल पाना।
महत्त्वपूर्ण भूमिका न दिये जाना।
प्रत्यक्ष/अप्रत्यक्ष तौर पर मजाक बनाना।
महिलाएँ अधिकांशतः असंगठित क्षेत्र में ही हैं, अतः जीवन, व्यवसाय इत्यादि की असुरक्षा तथा निम्न वेतन।
जैविक कार्यों (मातृत्व इत्यादि) के लिये भी पर्याप्त छुट्टी न मिल पाना।
चूँकि, पारंपरिक रूप से घर का काम महिलाओं के हिस्से आता था। लेकिन तब की स्थिति अलग थी, क्योंकि तब महिलाएँ घर में ही काम करती थीं। लेकिन अब जबकि वे बाहर निकलकर काम करने लगी हैं, तब भी उनसे घर के सारे काम करने की उम्मीद की जाती है। एक कामकाजी महिला को कामकाजी पुरुषों से दुगना काम करना पड़ता है। अपने बच्चे, पति, सास-ससुर इत्यादि सभी का भी ख्याल पूर्ववत् रखना पड़ता है।
अब चूँकि संयुक्त परिवार टूट गए हैं, इसलिये उनका हाथ बँटाने वाला कोई नहीं है। इसलिये उनकी समस्याएँ और भी बढ़ जाती हैं।
समाधान
घरेलू कार्यों में पुरुषों को महिलाओं के साथ बराबरी से काम में हाथ बँटाना चाहिये।
घर से बाहर, जैसे- ऑफिस, परिवहन के साधन इत्यादि की व्यवस्था इतनी सुरक्षित एवं ‘वुमन फ्रैंडली’ हो कि वे वहाँ सुरक्षित महसूस कर सकें।
इनकी जैविक आवश्यकता को देखते हुए छुट्टियों की पर्याप्त व्यवस्था हो।
संगठित क्षेत्रें में तो ‘मातृत्व लाभ’ अब अनिवार्य हो गया है परंतु असंगठित क्षेत्र में भी ऐसी कुछ व्यवस्था हो या फिर सरकार की ओर से कुछ वित्तीय सुरक्षा दी जाए।
‘डॉमेस्टिक हेल्प’ को विनयमित तथा सुरक्षित बनाया जाए, ताकि महिलाओं की सहायता हो सके। तभी हम सार्वजनिक जीवन में महिलाओं की अधिकाधिक भागीदारी बढ़ा सकेंगे और अरुंधति राय, चंदा कोचर, किरण मजूमदार की तरह अनेक महिला उद्यमी, लोक सेवक बन सकेंगी।
राजपूत चित्रकला भारतीय लघु चित्रकारी के इतिहास के महत्त्वपूर्ण अध्यायों में से एक है, जिनमें मुगल चित्रकारी का गहरा प्रभाव दिखता है। इसके विभिन्न रूपों और उनके प्रमुख लक्षणों पर चर्चा कीजिये।
उत्तर :
उत्तर की रूपरेखा:
भूमिका
राजपूत चित्रकला की विभिन्न शैली एवं उनकी विशेषताएँ बताएँ।
राजपूत चित्रकला शैली का विकास 16वीं और 17वीं शताब्दी के दौरान राजपूताना राज्यों के राजदरबार में हुआ। इन राज्यों में विशिष्ट प्रकार की चित्रकला शैली का विकास हुआ। यह शैली विशुद्ध हिंदू परंपराओं पर आधारित है। इस शैली में रागमाला से संबंधित चित्र काफी महत्त्वपूर्ण हैं। इस शैली में मुख्यतया लघु चित्र ही बनाये गये। राजपूत चित्रकला की एक असाधारण विशेषता आकृतियों का विन्यास है। लघु आकृतियाँ भी स्पष्टतः चित्रित की गई हैं। इस शैली का विकास कई शाखाओं में हुआ-
आंबेर और जयपुर शैली-
आंबेर और जयपुर के चित्रों में गहरे मुगल प्रभाव दिखते हैं। सघन रचनाएँ और अमूर्तता क्षेत्रीय विशेषताओं को परिलक्षित करते हैं । चित्रों में कृष्ण के जीवन प्रकरणों को दर्शाया गया है। 19वीं सदी के अन्य लोकप्रिय विषयों में रागमाला और भक्ति विषय थे।
बीकानेर-
बीकानेर की राजस्थानी चित्रकला भी मुगल परंपरा पर आधारित थी। बीकानेर के चित्रों में डेक्कन चित्रकला के प्रभाव चिह्नित होते हैं। यह शैली अपने सूक्ष्म एवं मंद रंगाभास के लिये प्रसिद्ध है।
बूंदी-
राजपूत चित्रकला ने 16वीं शताब्दी के आस-पास बूंदी में उद्भव शुरू कर दिया और जिस पर भारी मुगल प्रभाव परिलक्षित होता है। राव रतन सिंह (1607-1631) के शासनकाल के भित्ति चित्र पेंटिंग की बूंदी शैली के अच्छे उदाहरण हैं। विषयों के रूप में राजदरबार के दृश्यों पर बड़ा ज़ोर था। अन्य विषयों में रइसों, प्रेमियों और महिलाओं का स्थान था। 
कोटा-
कोटा शैली में चित्रण बहुत ही स्वाभाविक लगते हैं और उनके निष्पादन में सुलेखन है। जगत सिंह के शासनकाल (1658-1684) में सजीव रंग और गहरी लाइनों का इस्तेमाल किया गया है। 18वीं सदी में भी चित्रों के विषयों के रूप में शिकार के दृश्य, रागमाला आदि थे।
किशनगढ़-
किशनगढ़ अपनी "बनी-ठनी" चित्रों के लिये जाना जाता है। यह एक पूरी तरह से अलग शैली है जिसमें लंबी गर्दन, बड़े बादाम के आकार की आँखें और लंबी उंगलियों को अत्यधिक अतिशयोक्तिपूर्ण लक्षणों के साथ दर्शाया गया है। चित्रकला की इस शैली में अनिवार्य रूप से दिव्य प्रेमियों के रूप में राधा और कृष्ण को दर्शाया गया है।
मालवा-
मालवा अत्यधिक चौरपंचसिका शैली से प्रभावित था। कई बार, इन चित्रों पर एक दूरस्थ मुगल प्रभाव का आभास कर सकते हैं। मालवा शैली अपने चमकीले और गहरे रंगों के कारण विशिष्ट है। मालवा शैली के रंगचित्रों की प्रमुख श्रृंखला रसिकप्रिया है। जो इनके संगीतमय प्रेम का चित्रण है। 
मारवाड़- 
मारवाड़ की राजस्थानी चित्रकला का प्राचीनतम उदाहरण 1623 में पाली में चित्रित किया रागमाला है। इस शैली के रंगचित्रों में पगड़ी की कुछ विशेषताएँ हैं। रंग-संयोजन में चमकीले रंगों का प्राधान्य है।
मेवाड़-
मुगलों के प्रभुत्व से बचने की कोशिश में राजपूत चित्रकला के मेवाड़ स्कूल में अपनी रुढ़िवादी शैली पर ध्यान केंद्रित किया गया। चौरपंचसिका शैली के साथ समानता महसूस कर सकते हैं, विशेष रूप से उदासी, चमकीले रंग और यहाँ तक कि आम रूपांकनों का अवलोकन कर सकते हैं।
उष्णकटिबंधीय चक्रवात 30° उत्तरी तथा 30° दक्षिणी अक्षांशों के बीच क्यों आते हैं?
उत्तर :
उत्तर की रूपरेखा:
उष्णकटिबंधीय चक्रवात क्या है?
उष्णकटिबंधीय चक्रवात के 30° उत्तरी तथा 30° दक्षिणी अक्षांशों के बीच उत्पत्ति के कारण बताइये।
उष्णकटिबंधीय चक्रवात कम दबाव प्रणाली हैं जो उष्णकटिबंधीय और उपोष्णकटिबंधीय क्षेत्रों के समुद्र में महासागरों के ऊपर विकसित होते हैं। उष्णकटिबंधीय चक्रवात एक तूफान है जो विशाल निम्न दबाव केंद्र और भारी तड़ित-झंझावतों द्वारा चरितार्थ होता है और जो तीव्र हवाओं व घनघोर वर्षा की स्थिति उत्पन्न करता है। 
उष्णकटिबंधीय चक्रवात की उत्पत्ति तब होती है जब नम हवा के ऊपर उठने से गर्मी पैदा होती है, जिसके फलस्वरूप नम हवा में निहित जलवाष्प का संघनन होता है। इनकी उत्पत्ति एवं विकास के लिये अनुकूल स्थितियाँ हैं- वृहद् समुद्री सतह जहाँ तापमान 27°C से अधिक हो, कोरियालिस बल का होना, उर्ध्वाधर वायु कर्तन (Vertical Wind Shear) का क्षीण होना, समुद्री तल तंत्र का ऊपरी अपसरण आदि।
ऐसे चक्रवात मुख्यतः 30° उत्तरी एवं 30° दक्षिणी अक्षांशों के मध्य आते हैं क्योंकि इनकी उत्पत्ति हेतु उपरोक्त दशाएँ यहाँ विद्यमान होती हैं। भूमध्य रेखा पर निम्न दाब के बावजूद नगण्य कोरियालिस बल के कारण पवनें वृत्ताकार रूप में नहीं चलतीं, जिससे चक्रवात नहीं बनते। दोनों गोलार्द्धों में 30° आक्षांश के बाद ये पछुआ पवन के प्रभाव में स्थल पर पहुँचकर समाप्त हो जाती हैं।
आज़ादी का लक्ष्य पूरे देश की भागीदारी के बिना संभव नहीं था। इस संदर्भ में भारतीय राष्ट्रीय आंदोलन में उत्तर-पूर्वी क्षेत्र के योगदान को उजागर कीजिये।
उत्तर :
उत्तर की रूपरेखा:
स्वतंत्रता आंदोलन में पूरे भारत के योगदान को समझाएँ
आज़ादी के संघर्ष में उत्तर-पूर्वी राज्यों के योगदान को बताएँ
निष्कर्ष
भारत 1947 में स्वतंत्र हुआ और स्वतंत्रता के इस संघर्ष में देश के हर प्रांत और राज्य के लोगों ने भागीदारी की एवं समग्र रूप से अपना योगदान दिया। इस प्रक्रिया में उत्तर-पूर्वी राज्यों ने भी अपनी सामर्थ्य के अनुसार  सहयोग दिया। ब्रिटिश साम्राज्य के विरुद्ध विद्रोह की शुरुआत करने में उत्तर-पूर्व ने भी महत्त्वपूर्ण भूमिका निभाई, जिसने अंततः अंग्रेज़ों को हमारी मातृभूमि छोड़ने के लिये बाध्य किया।
इस क्षेत्र के कुछ प्रमुख स्वतंत्रता सेनानी निम्नलिखित हैं:
यू टिरोट सिंह- वर्तमान मेघालय के इस सेनानी ने जनजातियों एवं समुदायों की एकता के लिये प्रयास किया तथा 3 वर्षों तक ब्रिटिश सत्ता से संघर्ष किया। बाद में उन्हें ढाका में कैद कर लिया गया जहाँ उनकी मृत्यु हो गई। रानी गाइडिनलियू- स्वतंत्रता संग्राम में एक महत्त्वपूर्ण नेतृत्वकर्त्ता थीं। उन्होंने अंग्रेज़ों की दमनकारी नीतियों का खुलकर विरोध किया और इसके परिणामस्वरूप ‘जेलियागांग’ लोगों ने कर देने से मना कर दिया। उन्होंने 13 वर्ष की उम्र में अंग्रेज़ों के विरुद्ध आंदोलन शुरू किया; 16 वर्ष की उम्र (1932 ई.) में उन्हें जेल में डाल दिया गया। कनक लता बरुआ- ये असमी स्वतंत्रता सेनानी थीं तथा ‘भारत छोड़ो’ आंदोलन से संबद्ध थीं। 1942 के आंदोलन में जब वह शान से राष्ट्रीय झंडा थामे हुई थीं तो अंग्रेज़ों ने उन्हें गोली मारकर मौत की नींद सुला दिया।
उपरोक्त सेनानियों के अलावा उत्तर-पूर्व के कई अन्य लोगों ने भी भारत के स्वतंत्रता संग्राम में महत्त्वपूर्ण योगदान दिया। इनमें से कुछ के नाम हैं: बीर टिकेन्द्र जीत सिंह, कुशल कुँवर, गोम्बधन कुँवर एवं पियाली फूकन।
इस तरह, इस बात में कोई संदेह नहीं है कि भारत की स्वतंत्रता की लड़ाई में उत्तर-पूर्व के स्वतंत्रता सेनानियों की महत्त्वपूर्ण भूमिका रही है।
"वैश्वीकरण के इस युग में बुद्ध की शिक्षाएँ अभी भी प्रासंगिक हैं।" व्याख्या कीजिये।
उत्तर :
उत्तर की रूपरेखा:
प्रस्तावना
वैश्वीकरण के युग में बुद्ध की शिक्षाओं का महत्त्व उचित उदाहरणों के साथ बताएँ
यद्यपि बुद्ध और वैश्वीकरण कालखण्ड के परिप्रेक्ष्य में अलग-अलग हैं लेकिन बुद्ध की शिक्षाओं के अनेक तत्त्व, चाहे वे राजनीतिक, आर्थिक या सामाजिक हों, वैश्वीकरण के इस युग में भी प्रासंगिक दिखाई पड़ते हैं।
वैश्वीकरण का प्राथमिक उद्देश्य देश के भौतिक तथा आर्थिक क्षेत्रों के अवरोधों को हटाना है और अंतर- संबद्धता को बढ़ाना है। यह बुद्ध के प्रतीत्यसमुत्पाद (अंतर्निर्भरता का सिद्धांत) के संगत है। वैश्वीकरण में किसी देश के सिद्धांत, नीतियाँ एवं कार्य आपस में इस प्रकार जुड़े हुए रहते हैं कि एक देश दूसरे देश को प्रभावित किये बिना नहीं रह सकता।
बुद्ध ने प्रत्येक कट्टर प्रवृत्ति की निंदा की तथा सांस्कृतिक एवं राजनीतिक अवरोधों को तोड़ दिया। उन्होंने खुले विचारों वाले मध्यम मार्ग को अपनाया। आज वैश्विक स्तर पर बढ़ रहे अतिवादी विचारधाराओं में इसकी महत्ता दिखाई देती है।
वैश्वीकरण के इस युग में बहुराष्ट्रीय कंपनियाँ अंतर्राष्ट्रीय एजेंसियों तथा विभिन्न सरकारों की नीतियों को प्रभावित कर रही हैं। ऐसा आरोप लगाया जाता है कि सरकार नीति-निर्माण में इन पूंजीपतियों को लोगों के कल्याण की तुलना में तरज़ीह देती है। बुद्ध के कर्त्तव्य जैसे- दान, उदारता, शील, उच्च नैतिक चरित्र आदि सरकार के लिये मार्गदर्शक का कार्य कर सकते हैं ताकि वे लोक कल्याण को वरीयता दे सकें।
 वैश्वीकरण वस्तुओं के प्रति लालसा को प्रोत्साहन देता है और इसका मार्गदर्शक सिद्धांत कल्याण की जगह लाभ को वरीयता देता है क्योंकि वह नागरिकों को ग्राहकों के रूप में देखता है। यह व्यक्तिवादी प्रवृत्तियों की ओर ले जाता है जहाँ दूसरों के कल्याण पर अपने स्वार्थों को प्राथमिकता दी जाती है। बुद्ध की शिक्षाएँ ऐसी विचारधारा पर रोक लगाती हैं। बुद्ध के मध्यममार्गी सिद्धांत वैश्वीकरण के गुणों को अपनाने तथ इसके दुर्गुणों को छोड़ने हेतु प्रेरित करता है।
आधुनिकीकरण का मतलब ऐसी प्रक्रिया से है जिसमें धर्म के प्रभाव में कमी आती है। भारतीय समाज में यह कहाँ तक संभव हो सका है? विवेचना कीजिये।
उत्तर :
उत्तर की रूपरेखा:
आधुनिकीकरण का अर्थ
आधुनिकीकरण का धर्म पर प्रभाव
 निष्कर्ष
आधुनिकीकरण एक ऐसी प्रक्रिया है जिसमें परलोक की जगह इहलोक, ईश्वर की जगह मनुष्य, अध्यात्म की जगह भौतिकता तथा धर्म की जगह मानवता केंद्र में आती है। स्वाभाविकतः धर्म का प्रभाव कम होगा, धार्मिक आडंबर टूटेंगे तथा मनुष्य और उसकी समस्याएँ तथा विचार केंद्र में आएंगे।
भारतीय सामाजिक प्रक्रिया के संदर्भ में बात करें तो धर्म का प्रभाव कम तो हुआ ही है। पहले जहाँ भारतीय लोगों के सभी क्रियाकलाप धर्म पर आधारित होते थे, अब उससे छुटकारा मिला है।
धार्मिक आडंबर तथा धर्म की आड़ में उत्पीड़न समाप्त हुआ है। सती प्रथा, विधवा विवाह निषेध, बाल विवाह इत्यादि समाप्त हुआ है।
धार्मिक संस्थाओं एवं जातिवाद का भी वर्चस्व टूटा है। ऊँच-नीच पर आधारित व्यवस्था समाप्त हो रही है।
विभिन्न धर्मों के बीच मौलिक टकराव कम हुए हैं।
धर्मशास्त्र के बजाय आधुनिक विषयों का महत्त्व बढ़ा है।
विज्ञान का महत्त्व बढ़ता ही जा रहा है।
व्यक्ति की पहचान उसके ज्ञान से होने लगी है, न कि उसके धर्म विशेष से।
लेकिन यह आधुनिकता का एक पहलू है। इसके दूसरे पहलू भी हैं-
नए तरीके के आडंबर बढ़ रहे हैं। मंदिरों में चढ़ावा बढ़ रहा है। लोग अपनी ताकत एवं हैसियत का प्रदर्शन करने के लिये लाखों का छत्र चढ़ा रहे हैं।
धर्म का राजनीतिकरण हो जाने से सांप्रदायिकता की समस्या बढ़ी है।
जाति आधारित ऊँच-नीच की व्यवस्था गाँवों में अभी भी विद्यमान है।
अब तो संचार क्रांति का प्रयोग कर नए-नए चैनल बना लिये गए हैं, जो धर्म के तत्त्वों को आधुनिकता की खाल में लपेटकर परोस रहे हैं।
वस्तुतः इसका कारण सामाजिक परिवर्तन की प्रक्रिया में है। हम अपने कपड़े, भोजन इत्यादि से तो आधुनिक हो गए हैं। किताबी बातों को पढ़कर भी हम आधुनिक होने का दंभ भरते हैं। लेकिन आंतरिक रूप से वही दकियानुसी सोच हम पर हावी है जो सदियों पहले थी। समाज के बहुत कम लोग पूर्ण रूप से आधुनिक हो पाए हैं।
कुल मिलाकर देखें तो निःसंदेह धर्म के प्रभाव में कमी आई है। यह कुछ खास वर्गों तक ही हो पाया है। निरक्षर, गरीब, ग्रामीण इत्यादि वर्गों पर अभी भी धर्म का विशेष प्रभाव है।
मृदा निर्माण की प्रक्रिया का वर्णन कीजिये तथा इसके निर्माण को प्रभावित करने वाले कारकों का उल्लेख कीजिये।
उत्तर :
 उत्तर की रूपरेखा:
प्रस्तावना
मृदा निर्माण की प्रक्रिया
मृदा निर्माण को प्रभावित करने वाले कारक
धरातल पर प्राकृतिक तत्त्वों के समुच्चय जिसमें जीवित पदार्थ तथा पौधों को पोषित करने की क्षमता होती है, मृदा कहलाती है। मृदा एक परिवर्तनशील एवं विकासोन्मुख तत्त्व है जिसकी बहुत-सी विशेषताएँ मौसम के साथ बदलती रहती हैं।
मृदा निर्माण की प्रक्रिया
मृदा निर्माण की प्रक्रिया सर्वप्रथम अपक्षय की प्रक्रिया से शुरू होती है। अपक्षय या अपरदन के कारकों का चट्टानों में विघटन होता है। चट्टान के अपक्षयित पदार्थों के रंध्रों में कुछ वायुमंडलीय गैसों, जैसे- नाइट्रोजन, ऑक्सीजन आदि का समावेश हो जाता है। वर्षा वाले क्षेत्रों में इन रंध्रों में जल प्रवेश कर जाता है जिससे इनमें कई निकृष्ट पौधे, जैसे- काई, लाइकेन उगने लगते हैं। इन निक्षेपों के अंदर कई सूक्ष्मजीव भी आश्रम प्राप्त कर लेते हैं।
जीव एवं पौधे के मृत अवशेष ह्यूमस के एकत्रीकरण में सहायक होते हैं। प्रारंभ में सूक्ष्म घास एवं फर्न की वृद्धि होती है, बाद में पक्षियों द्वारा लाए गए बीजों से वृक्ष एवं झाडि़याँ उगने लगती हैं। पौधों की जड़ें नीचे तक घुस जाती हैं। बिल बनाने वाले जानवर कणों को ऊपर लाते हैं, जिससे पदार्थों का अंबार छिद्रमय एवं स्पंज की तरह हो जाता है। इस प्रकार जल धारण करने की क्षमता, वायु के प्रवेश आदि के कारण अंततः परिपक्व, खनिज एवं जीव-उत्पाद युक्त मृदा का निर्माण होता है।
मृदा का निर्माण पाँच मूल कारकों द्वारा नियंत्रित होता है-
जलवायु मृदा निर्माण का सबसे महत्त्वपूर्ण सक्रिय कारक है। मृदा के विकास में संलग्न विभिन्न जलवायवी तत्त्व हैं- वर्षा, वाष्पीकरण की बारंबारता व अवधि तथा आर्द्रता एवं तापक्रम।
मृदा निर्माण में शैल एक निष्क्रिय नियंत्रक कारक है। मृदा निर्माण के गठन व संरचना, शैल निक्षेप के खनिज एवं रासायनिक संयोजन पर निर्भर करती है। जिन स्थानों पर मृदाएँ नई होती हैं अर्थात् परिपक्व नहीं होती हैं, वहाँ की मृदाओं का मूल शैलों के साथ घनिष्ठ संबंध होता है।
मूल शैल की भाँति स्थलाकृति भी एक दूसरा निष्क्रिय नियंत्रक कारक है। तीव्र ढालों वाले क्षेत्र में मृदा छिछली तथा सपाट क्षेत्र में मृदा गहरी व मोटी होती है। निम्न ढाल वाली स्थलाकृतियों में जहाँ अपरदन मंद तथा जल का परिश्रवण अच्छा रहता है, मृदा निर्माण के लिये बहुत अनुकूल होता है।
जैविक क्रियाएँ मृदा एवं जैव पदार्थ, नमी धारण की क्षमता तथा नाइट्रोजन इत्यादि जोड़ने में सहायक होती हैं। मृत पौधे मृदा को सूक्ष्म विभाजित जैव पदार्थ ह्यूमस प्रदान करते हैं। बैक्टीरियल कार्य की गहनता ठंडी एवं गर्म जलवायु की मिट्टियों में अंतर को दर्शाती है।
मृदा निर्माण में समय एवं अन्य महत्त्वपूर्ण कारक है। मृदा निर्माण की विभिन्न प्रक्रियाओं में लगने वाले समय की अवधि मृदा की परिपक्वता एवं उसके पाश्विक (Profile) के विकास का निर्धारण करती है।